Martin Scheininin mukaan perustuslakivaliokunta totesi ”suoranaisia ristiriitoja” perustuslain kanssa 30 pykälässä. Professori pitää ”täysin realistisena”, että puolustus- tai hallintovaliokunta tulevat hyväksymään lakiin perustuslain vastaisia ehdotuksia.

Kansainvälisen oikeuden ja ihmisoikeuksien professori Martin Scheinin uskoo, että hallitus on tehnyt Suomen ennätyksen esittämällä tiedustelulakeja, joiden pykälistä 12 prosenttia on perustuslain vastaisia.

”Kun mittapuuna pidetään perustuslakivaliokunnan lausuntojen lopussa rutiininomaisesti esiintyvää pontta, suoranaisia ristiriitoja perustuslain kanssa todettiin 30 pykälässä, jakautuen tasan siviili- ja sotilastiedustelulakien kesken. Vaikka molemmat hallituksen esitykset ovat laajoja, kattaen yhteensä noin 250 uutta tai muutettavaa lakipykälää, perustuslainvastaisiksi nyt todettujen pykälien osuus lienee uusi Suomen ennätys”, Scheinin kirjoittaa Perustuslakiblogissa.